6บริษัทยักษ์สนฮุบกิเลน
แกรมมี่-อาร์เอส-แอร์เอเชียฯฟีฟ่าขอดูหลักฐานก่อนฟันบังยี
20 ส.ค. 2554

แกรมมี่-อาร์เอส-แอร์เอเชียฯฟีฟ่าขอดูหลักฐานก่อนฟันบังยี
เมืองทองฯ เนื้อหอม 6 บริษัทยักษ์รุมตอมหวังคว้าหุ้นฟรี ด้าน แบลตเตอร์ ขอดูหลักฐานก่อนลงดาบบังยี
หลังจาก นายระวิ โหลทอง ประธาน “กิเลนผยอง” เมืองทองฯ ยูไนเต็ด ประกาศพร้อมยกหุ้นของตนเองให้แก่ผู้สนใจเข้ามาบริหารสโมสรแบบฟรีๆ เนื่องจากอิ่มตัวและต้องการมุ่งธุรกิจด้านสื่อ ล่าสุดแหล่งข่าว ซึ่งเป็นหนึ่งในผู้บริหารเมืองทองฯ เปิดเผยว่า มีผู้สนใจจำนวนมาก ซึ่งในจำนวนนี้มีบริษัทชั้นนำของประเทศติดต่อเข้ามาด้วย
ทั้งนี้ แหล่งข่าวเผยว่า บริษัทใหญ่ 6 ราย ที่ยื่นความจำนงเข้ามา ได้แก่ 2 ยักษ์ใหญ่ วงการเพลงคือจีเอ็มเอ็ม แกรมมี่ และอาร์เอส โปรโมชั่น นอกจากนี้ยังมีสายการบินไทยแอร์เอเชีย, บริษัท แม็ทชิ่ง สตูดิโอ, บริษัท ปูนซีเมนต์ไทย, และ บริษัท ไทยน๊อคซ์ สเตนเลส ของนายเฉลิมชัย มหากิจศิริ
อย่างไรก็ตาม แหล่งข่าวกล่าวว่า นายระวิ ยังต้องปรึกษาทีมงานในการพิจารณาข้อเสนออย่างละเอียด เพื่อให้แน่ใจว่าผู้ที่จะเข้ามาบริหารต่อนั้นมีศักยภาพเพียงพอที่จะพาทีมประสบความสำเร็จ
ขณะเดียวกัน เซปป์ แบลตเตอร์ ประธานสหพันธ์ฟุตบอลนานาชาติ (ฟีฟ่า) กล่าวว่า พร้อมพิจารณาลงโทษผู้เกี่ยวข้องอย่างเด็ดขาด หากมีหลักฐานชัดเจนจากกรณีที่ เดวิด ทรีสแมน อดีตประธานสมาคมฟุตบอลอังกฤษ ออกมาเปิดเผยว่ามีบอร์ดฟีฟ่า 4 คน เรียกรับสินบนเพื่อแลกกับคะแนนเสียงโหวตหนุนอังกฤษเป็นเจ้าภาพฟุตบอลโลก 2018
ทั้งนี้ “บังยี” วรวีร์ มะกูดี รักษาการนายกลูกหนังไทย เป็น 1 ใน 4 คน ที่ถูกกล่าวหา โดย ทรีสแมน ระบุว่า นายวรวีร์ เรียกร้องค่าลิขสิทธิ์ถ่ายทอดเกมอุ่นเครื่องระหว่างทีมชาติอังกฤษกับทีมชาติไทย ซึ่งวางโปรแกรมไว้ช่วงกลางปี 2011 แต่หลังจาก อังกฤษ ไม่ได้รับเลือกให้เป็นเจ้าภาพ เกมนี้จึงถูกยกเลิกไป
สำหรับ บังยี ขณะนี้อยู่ที่ประเทศกาตาร์ เพื่อเจรจากับ โมฮัมเหม็ด บิน ฮัมมัม ประธานสมาพันธ์ฟุตบอลเอเชีย (เอเอฟซี) ในกรณีที่ทีมชาติไทยชุดปรีโอลิมปิกถูกปรับตกรอบจากสาเหตุส่งนักเตะติดโทษแบนลงสนาม